Ĝuindis ankaŭ eksterkongresejaj aranĝoj. Vizito al la skota parlamento, kun ĉiĉerono Alasdair MacCaluim, longe restos en la memoro. Ĉie ŝildoj en la skotgaela lingvo – sed laŭ nia ĉiĉerono nur unu deputito uzas la lingvon – kaj mankanta apostrofo ĉe anglalingva ŝildo ('Members Entrance' – tiel). Evidente, ĉe la parlamento, la skotoj jam prifajfis la anglan kaj pretigas sin por glora kaj sendependa skotgaela estonteco. Same memorindis la bankedo – gaja, ridoplena etoso kun malnovaj kaj novaj amikoj, bona manĝaĵo kaj aparte trinkinda biero.